97/875/YUTP: Yhteinen toiminta 19 päivältä joulukuuta 1997 jonka neuvosto on hyväksynyt Euroopan unionista tehdyn sopimuksen J.3 artiklan perusteella Kongon demokraattisen tasavallan demokratiakehityksen tukemiseksi



Virallinen lehti nro L 357 , 31/12/1997 s. 0001 - 0003



YHTEINEN TOIMINTA 19 päivältä joulukuuta 1997 jonka neuvosto on hyväksynyt Euroopan unionista tehdyn sopimuksen J.3 artiklan perusteella Kongon demokraattisen tasavallan demokratiakehityksen tukemiseksi (97/875/YUTP) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen J.3 artiklan, ottaa huomioon Firenzessä 21 ja 22 päivänä kesäkuuta 1996 ja Amsterdamissa 16 ja 17 päivänä kesäkuuta 1997 kokoontuneiden Eurooppa-neuvostojen päätelmät ja erityisesti niiden Zairen demokratiakehitykselle antaman tuen, sekä katsoo, että 11 päivänä marraskuuta 1996 pidetyssä neuvoston istunnossa hyväksyttiin perustamissopimuksen J.3 artiklan perusteella yhteinen toiminta 96/656/YUTP Zairen demokratiakehityksen tukemiseksi (1); yhteisen toiminnan voimassaolo päättyy 31 päivänä joulukuuta 1997, ja maan nykyinen hallitus on ottanut maan nimeksi Kongon demokraattinen tasavalta ja peruuttanut aikaisemman demokratiakehitystä koskevan ohjelman; hallitus on kuitenkin ilmoittanut aikovansa järjestää demokraattiset vaalit ja asettanut perustuslakia säätävän komission; näissä olosuhteissa Euroopan unioni haluaa tukea uuden hallituksen ilmoittamia aikomuksia pidentämällä yhteisen toiminnan 96/656/YUTP voimassaoloa ja mukauttamalla sitä sisällöllisesti, ON HYVÄKSYNYT TÄMÄN YHTEISEN TOIMINNAN: 1 artikla Euroopan unioni osallistuu Kongon demokraattisen tasavallan demokratiakehityksen edistämiseen osana kansainvälisiä toimia. Tässä tarkoituksessa unioni avustaa vaalien valmistelussa. Avustustoimiin kuuluu Euroopan unionin vaalitarkkailuyksikön perustaminen. Unioni tarkastelee ja arvioi muita Kongon demokraattisen tasavallan demokratiakehityksen tukemiseen soveltuvia toimenpiteitä, joita ovat teknisen avun toimittaminen ja mahdollinen tarkkailijoiden lähettäminen. 2 artikla Neuvosto varaa itselleen oikeuden muuttaa ja/tai lopettaa milloin tahansa kaikki unionin tämän yhteisen toiminnan mukaisesti toteuttamat toimet, jos se katsoo, että Kongon demokraattisen tasavallan osapuolet ja elimet eivät osoita sitoutuvansa täysin demokratiakehitykseen. Tätä varten neuvosto valvoo vaalien kulkua niiden joka vaiheessa. 3 artikla Kongon demokraattiseen tasavaltaan yhteisen toiminnan 96/656/YUTP nojalla perustettava Euroopan unionin vaalitarkkailuyksikkö toimii tämän yhteisen toiminnan mukaisesti. 4 artikla Euroopan yhteisöjen yleiseen talousarvioon yhteisen toiminnan 96/656/YUTP nojalla kirjatun 4 miljoonan ecun summan käytettävissä oleva saldo asetetaan käyttöön tästä yhteisestä toiminnasta aiheutuvien kustannusten rahoittamiseksi. Ensimmäisessä alakohdassa tarkoitetuista varoista rahoitettavia kuluja hoidetaan talousarvioon sovellettavien yhteisön menettelyjen ja sääntöjen mukaisesti. 5 artikla Neuvosto ottaa huomioon komission aikomuksen ehdottaa tämän yhteisen toiminnan tavoitteiden saavuttamista edistäviä toimenpiteitä, muun muassa osana Euroopan kehitysrahaston (EKR) toimintaa. 6 artikla Tämä yhteinen toiminta hyväksytään sanotun kuitenkaan rajoittamatta unionin myöhemmin tekemiä päätöksiä Kongon demokraattisen tasavallan demokratiakehityksen tukemiseksi. 7 artikla Tämä yhteinen toiminta tulee voimaan 1 päivänä tammikuuta 1998. Sitä sovelletaan 30 päivään kesäkuuta 1998. 8 artikla Tämä yhteinen toiminta julkaistaan virallisessa lehdessä. Tehty Brysselissä 19 päivänä joulukuuta 1997. Neuvoston puolesta F. BODEN Puheenjohtaja (1) EYVL N:o L 300, 25.11.1996, s. 1 LIITE Euroopan vaalitarkkailuyksikön tavoitteet ja toiminta 1. Vaalitarkkailuyksikön tehtävänä on: i) ylläpitää paikan päällä vuoropuhelua hallituksen, vaalien valmistelusta ja järjestämisestä vastaavien elinten, Yhdistyneiden Kansakuntien toimivaltaisten elinten ja Euroopan unionin ulkopuolisten rahoittajien kanssa sekä sovittaa näiden kanssa yhteen Euroopan unionin vaaleille antama apu, ja ii) valvoa Euroopan unionin avun täytäntöönpanoa ja mahdollista vaalitarkkailutoimintaa, iii) tarkkailla ja arvioida Kongon demokraattisen tasavallan vaalien kulkua ja tiedottaa siitä säännöllisesti neuvostolle puheenjohtajavaltion johdolla. 2. Vaalitarkkailuyksikköä johtaa korkean tason henkilö, jolla on kokemusta vaaleihin liittyvissä asioissa. 3. Puheenjohtaja nimeää yhdessä komission kanssa yksikön johtajan sekä tätä kuullen vaalitarkkailuyksikön virkailijat. Komissio ja jäsenvaltiot voivat ehdottaa henkilöstön lähettämistä komennukselle vaalitarkkailuyksikköön. Jäsenvaltion tai komission vaalitarkkailuyksiköön komennukselle mahdollisesti lähettämien henkilöstön jäsenten palkasta huolehtivat kyseiset jäsenvaltiot tai komissio kukin osaltaan. 4. Vaalitarkkailuyksikön johtajan ja sen muiden virkailijoiden olisi oltava vapaita muista velvoitteista koko sen ajan, joksi yksikkö perustetaan. 5. Euroopan unionin vaalitarkkailuyksikön johtaja toimii yhteistyössä Kongon demokraattisessa tasavallassa olevien jäsenvaltioiden edustustojen päälliköiden ja komission edustuston kanssa. 6. Vaalitarkkailuyksikkö hajotetaan kuukauden kuluttua vaalipäivästä.